Neuvoston yhteinen kanta 2004/137/YUTP,

10 päivältä helmikuuta 2004,

Liberiaan kohdistuvista rajoittavista toimenpiteistä ja yhteisen kannan 2001/357/YUTP kumoamisesta

EUROOPAN UNIONIN NEUVOSTO, joka

ottaa huomioon Euroopan unionista tehdyn sopimuksen ja erityisesti sen 15 artiklan,

sekä katsoo seuraavaa:

(1) Neuvosto hyväksyi 7 päivänä toukokuuta 2001 yhteisen kannan 2001/357/YUTP(1) Liberiaan kohdistuvista rajoittavista toimenpiteistä pannakseen täytäntöön Yhdistyneiden Kansakuntien turvallisuusneuvoston päätöslauselman 1343 (2001).

(2) Yhteistä kantaa 2001/357/YUTP, sellaisena kuin se on jatkettuna neuvoston yhteisellä kannalla 2002/457/YUTP(2), muutettiin neuvoston yhteisillä kannoilla 2003/365/YUTP(3), 2003/666/YUTP(4) ja 2003/771/YUTP(5) Yhdistyneiden Kansakuntien turvallisuusneuvoston myöhemmin antamien, asiaa koskevien päätöslauselmien panemiseksi täytäntöön.

(3) Yhdistyneiden Kansakuntien turvallisuusneuvosto hyväksyi 22 päivänä joulukuuta 2003 päätöslauselman 1521 (2003), jossa tarkistettiin turvallisuusneuvoston päätöstä toimia VII luvun mukaisesti lopettamalla Yhdistyneiden Kansakuntien turvallisuusneuvoston päätöslauselmassa 1343 (2001) ja muissa asiaan liittyvissä päätöslauselmissa esitetyt toimet sekä asettamalla uusia tarkistettuja Liberiaan kohdistettavia toimenpiteitä.

(4) Kyseisten toimenpiteiden täytäntöönpanemiseksi olisi myös kiellettävä sotilastoimintaan liittyvä rahoitus tai rahoitustuki, joita ei mainita Yhdistyneiden Kansakuntien turvallisuusneuvoston päätöslauselmassa 1521 (2003).

(5) Tiettyjen toimenpiteiden täytäntöönpano edellyttää yhteisön toimia,

ON HYVÄKSYNYT TÄMÄN YHTEISEN KANNAN:

1 artikla

1. a) Kielletään Yhdistyneiden Kansakuntien turvallisuusneuvoston päätöslauselmassa 1521 (2003) vahvistetuin edellytyksin aseiden ja kaikenlaisten niihin liittyvien tarvikkeiden, mukaan lukien ampuma-aseet ja ampumatarvikkeet, sotilasajoneuvojen ja -laitteiden, puolisotilaallisten tarvikkeiden ja edellä mainittuihin tarkoitettujen varaosien myynti, toimittaminen, siirtäminen tai vienti Liberiaan jäsenvaltioiden kansalaisten toimesta tai jäsenvaltioiden alueelta käsin taikka niiden lippua käyttäviä aluksia tai ilma-aluksia käyttäen, siitä riippumatta, ovatko ne peräisin jäsenvaltioiden alueelta.

b) Kielletään myös

- sellaisen teknisen avun sekä sellaisten välityspalvelujen ja muiden palvelujen myöntäminen, myynti, toimitus tai siirto, jotka liittyvät sotilastoimintaan tai a alakohdassa tarkoitettujen tarvikkeiden toimitukseen, valmistukseen, huoltoon ja käyttöön, suoraan tai epäsuorasti Liberiassa oleville henkilöille, yhteisöille tai elimille tai käytettäväksi Liberiassa,

- sotilastoimintaan liittyvän rahoituksen tai rahoitustuen, mukaan lukien erityisesti avustusten, lainojen ja vientiluottovakuutusten, myöntäminen a alakohdassa tarkoitettujen tarvikkeiden myyntiin, toimitukseen, siirtoon tai vientiin suoraan tai epäsuorasti Liberiassa oleville henkilöille, yhteisöille tai elimille tai käytettäväksi Liberiassa.

2. Mitä 1 kohdassa säädetään, ei sovelleta:

a) sellaisiin aseisiin ja niihin liittyviin tarvikkeisiin tai tekniseen koulutukseen ja avun antamiseen, jotka on tarkoitettu pelkästään Liberiaan sijoitettujen Yhdistyneiden Kansakuntien joukkojen (UNMIL) tueksi tai näiden käyttöön;

b) sellaisiin aseisiin ja niihin liittyviin tarvikkeisiin tai tekniseen koulutukseen ja avun antamiseen, jotka on tarkoitettu pelkästään tueksi tai käytettäväksi kansainvälisessä Liberian asevoimien ja poliisin koulutus- ja uudistusohjelmassa ja jotka Yhdistyneiden Kansakuntien turvallisuusneuvoston päätöslauselman 1521 (2003) 21 kohdan mukaisesti perustettu komitea, jäljempänä "komitea", on edeltä käsin hyväksynyt;

c) komitean edeltä käsin hyväksymiin, yksinomaan humanitaariseen tai suojelukäyttöön tarkoitettuihin, ei-tappaviin sotilastarvikkeisiin tai niihin liittyvään tekniseen apuun tai koulutukseen;

d) suojavaatetukseen, mukaan lukien luodinkestävät liivit ja sotilaskypärät, jota Yhdistyneiden Kansakuntien henkilökunta, tiedotusvälineiden edustajat sekä humanitaarisessa työssä ja kehitysyhteistyössä toimivat työntekijät ja avustava henkilökunta vievät tilapäisesti Liberiaan yksinomaan henkilökohtaiseen käyttöönsä.

3. Edellä 2 kohdan a, b ja c alakohdassa tarkoitettuun aseiden ja niihin liittyvän materiaalin toimittamiseen, myyntiin tai siirtämiseen taikka palvelujen toimittamiseen on saatava lupa jäsenvaltioiden toimivaltaisilta viranomaisilta. Jäsenvaltioiden on arvioitava 2 kohdan a, b ja c alakohdassa tarkoitettuja toimituksia tapauskohtaisesti ottaen täysin huomioon Euroopan unionin aseiden vientiä koskevissa käytännesäännöissä vahvistetut perusteet. Jäsenvaltioiden on vaadittava asianmukaiset takeet tämän kohdan nojalla myönnetyn luvan väärinkäytön estämiseksi, ja tarvittaessa niiden on toteutettava toimia toimitettujen aseiden ja niihin liittyvän materiaalin palauttamiseksi.

4. Tässä yhteisessä kannassa "teknisellä avulla" tarkoitetaan kaikkea teknistä tukea, joka liittyy korjaamiseen, kehittämiseen, valmistukseen, kokoamiseen, testaamiseen, kunnossapitoon tai muuhun tekniseen palveluun, ja se voi olla muodoltaan ohjausta, neuvontaa, koulutusta, käytännön tietojen tai taitojen välittämistä tai konsulttipalveluja. Tekninen apu sisältää avun antamisen suullisessa muodossa.

2 artikla

1. Jäsenvaltioiden on toteutettava Yhdistyneiden Kansakuntien päätöslauselmassa 1521 (2003) asetettujen edellytysten mukaisesti tarvittavat toimenpiteet kaikkien sellaisten komitean nimeämien henkilöiden maahantulon tai niiden alueen kautta tapahtuvan kauttakulun ehkäisemiseksi, jotka:

a) ovat uhkana Liberian rauhanprosessille tai ovat osallisina toiminnassa, jolla on tarkoitus heikentää rauhaa ja vakautta Liberiassa ja sen lähialueella, mukaan luettuna ne entisen presidentin Charles Taylorin hallituksen entiset jäsenet ja näiden puolisot sekä Liberian entisten asevoimien jäsenet, jotka pitävät yllä yhteyksiä entiseen presidenttiin Charles Tayloriin;

b) rikkovat kieltoa, joka koskee aseiden ja kaikenlaisten niihin liittyvien tarvikkeiden, mukaan lukien ampuma-aseet ja ampumatarvikkeet, sotilasajoneuvojen ja -laitteiden, puolisotilaallisten tarvikkeiden ja edellä mainittuihin tarkoitettujen varaosien myyntiä, toimittamista, siirtämistä tai vientiä, taikka kieltoa, joka koskee kyseisten tarvikkeiden toimitukseen, valmistukseen, huoltoon ja käyttöön liittyvän teknisen koulutuksen tai avun antamista;

c) antavat rahoituksellista tai sotilaallista apua aseistetuille kapinallisryhmille Liberiassa tai alueen muissa maissa taikka joilla on yhteyksiä kyseistä toimintaa harjoittaviin tahoihin.

2. Mikään, mitä 1 kohdassa todetaan, ei velvoita jäsenvaltiota kieltämään valtion omien kansalaisten maahantuloa.

3. Edellä 1 kohdassa tarkoitetut toimenpiteet ovat voimassa niiden henkilöiden osalta, jotka on jo yksilöity Yhdistyneiden Kansakuntien päätöslauselman 1343 (2001) 7 kohdan a alakohdan mukaisesti, kunnes komitea nimeää tietyt henkilöt.

4. Edellä olevaa 1 kohtaa ei sovelleta, kun komitea katsoo, että tällainen matka on perusteltu humanitaarisista syistä uskontoon liittyvä velvoite mukaan lukien, tai kun komitea toteaa, että poikkeus edistää muulla tavoin Yhdistyneiden Kansakuntien turvallisuusneuvoston päätöslauselmien tavoitteiden saavuttamista rauhan, vakauden ja demokratian toteutumiseksi Liberiassa ja kestävän rauhan saavuttamiseksi sen lähialueella.

3 artikla

Kielletään Liberiasta tai muualta peräisin olevien raakatimanttien suora ja välillinen tuonti Liberiasta yhteisöön Yhdistyneiden Kansakuntien päätöslauselmassa 1521 (2003) vahvistetuin edellytyksin.

4 artikla

Kielletään Yhdistyneiden Kansakuntien päätöslauselmassa 1521 (2003) esitettyjen ehtojen mukaisesti Liberiasta peräisin olevan pyöreän puutavaran ja puutuotteiden tuonti yhteisöön.

5 artikla

Tätä yhteistä kantaa sovelletaan 22 päivään joulukuuta 2004, jollei neuvosto muuta päätä jonkin Yhdistyneiden Kansakuntien turvallisuusneuvoston myöhemmin mahdollisesti antaman, asiaa koskevan päätöslauselman mukaisesti.

6 artikla

Kumotaan yhteinen kanta 2001/357/YUTP.

7 artikla

Tämä yhteinen kanta tulee voimaan päivänä, jona se hyväksytään.

Sitä sovelletaan 22 päivästä joulukuuta 2003.

8 artikla

Tämä yhteinen kanta julkaistaan Euroopan unionin virallisessa lehdessä.

Tehty Brysselissä 10 päivänä helmikuuta 2004.

Neuvoston puolesta

Puheenjohtaja

C. McCreevy

(1) EYVL L 126, 8.5.2001, s. 1, yhteinen kanta sellaisena kuin se on viimeksi muutettuna yhteisellä kannalla 2003/771/YUTP (EUVL L 278, 29.10.2003, s. 50).

(2) EYVL L 155, 14.6.2002, s. 62.

(3) EUVL L 124, 20.5.2003, s. 49.

(4) EUVL L 235, 23.9.2003, s. 28.

(5) EUVL L 278, 29.10.2003, s. 50.